News Update: Cathie Wood เปิดกลยุทธ์ใหม่ ‘Ark สเตียรอยด์’ เน้นแทงสวน ‘ชอร์ต’ หุ้นใหญ่ในดัชนีอ้างอิง เชื่ออีก 10 ปี นวัตกรรมแห่งอนาคตโต ‘10 เด้ง’ - FINNOMENA
Ark Invest กำลังทดสอบกลยุทธ์การลงทุนที่ล้ำหน้าไปอีกขั้นด้วยการเดิมพันตรงข้ามกับหุ้นขนาดใหญ่ที่อยู่ในดัชนีอ้างอิง ซึ่งกำลังจะถูกแทนที่ด้วยนวัตกรรมแห่งอนาคต
25 พ.ย. 2564

Ark Invest กำลังทดสอบกลยุทธ์การลงทุนที่ล้ำหน้าไปอีกขั้นด้วยการเดิมพันตรงข้ามกับหุ้นขนาดใหญ่ที่อยู่ในดัชนีอ้างอิง ซึ่งกำลังจะถูกแทนที่ด้วยนวัตกรรมแห่งอนาคต
วันนี้ (25 พ.ย.) Cathie Wood ซีอีโอของ Ark Invest กล่าวในรายการของ CNBC ว่า Ark กำลังทดลองพอร์ตการลงทุนใหม่ และเรียกมันว่ากลยุทธ์การลงทุนแบบเร่งรัด ‘Ark สเตียรอยด์’ – Ark on steroids โดยจะทำการทดลองกลยุทธ์ดังกล่าวกับพนักงานของบริษัท แต่ยังไม่ได้ระบุว่าจะพร้อมขายแก่นักลงทุนรายย่อยเมื่อไหร่
ซีอีโอของ Ark มองว่า หุ้นในดัชนีอ้างอิงมีความเสี่ยงสูงในระยะยาว เพราะหุ้นเหล่านั้นเต็มไปด้วยกับดักทางมูลค่า (Value Trap) และบริษัทที่ทำผลงานได้ดีในอดีตกำลังจะถูกแทนที่ด้วยนวัตกรรมมหาศาลซึ่งกำลังจะเกิดขึ้นในอนาคตอันใกล้นี้
Cathie Wood พูดถึงกับดักทางมูลค่ามาโดยตลอด และจัดประเภทบริษัทข้างต้นว่าเป็นบริษัทที่ตอบโจทย์ผู้ถือหุ้นระยะสั้น โดยการใช้ประโยชน์จากงบดุลเพื่อนำมาจ่ายเงินปันผลและซื้อหุ้นคืน ส่งผลให้บริษัทเหล่านั้นไม่ได้ลงทุนในนวัตกรรมมากพอ
พอร์ตทดลองของ ‘Ark สเตียรอยด์’ จะชอร์ตหุ้นขนาดใหญ่ในดัชนีอ้างอิง และเมื่อตลาดอยู่ในช่วงกลัวความเสี่ยง (Risk Off) สิ่งที่เกิดขึ้นโดยทั่วไปคือ ผู้จัดการพอร์ตและนักวิเคราะห์ต่างๆ จะหันหลังให้หุ้นเหล่านั้น และนั่นจะกลายเป็นโอกาสทองที่ Ark ได้สัมผัสมาแล้วในช่วง 2-3 วันที่ผ่านมา
อย่างไรก็ตาม ARKK กองทุนเรือธงของ Cathie Wood ได้ปรับตัวลงเกือบ 15% ในปีนี้ ขณะที่ดัชนี S&P 500 เพิ่มขึ้นถึง 25% ทำให้นักลงทุนบางส่วนมองว่า ตลาดอาจได้เห็นการขาดทุนครั้งใหญ่ในกลยุทธ์ใหม่ของ Ark
Cathie Wood ยอมรับว่ากลยุทธ์ดังกล่าวค่อนข้างมีความผันผวน แต่เธอเชื่อมั่นว่าในอีก 5 ปีข้างหน้า โลกจะไม่เหมือนวันนี้ และ Ark กำลังลงทุนในบริษัทนวัตกรรมที่จะกลายเป็นผู้ชนะ และเปลี่ยนแปลงโลกแบบดั้งเดิม
ในปี 2021 นักลงทุนส่วนใหญ่ย้ายเงินลงทุนจากหุ้นเติบโตไปสู่หุ้นมูลค่า อย่างไรก็ตาม Ark ยังคงยึดมั่นลงทุนในหุ้นเติบโตเช่นเดิม เช่น Tesla, Coinbase, Teladoc, Unity Software, Roku และ Zoom
ตอนนี้นวัตกรรมในตลาดหุ้นทั่วโลกมีมูลค่าอยู่ที่ 10-15 ล้านล้านดอลลาร์ แต่ตามทฤษฎีของ Cathie Wood เธอเชื่อว่าในอีก 10 ปี ข้างหน้า นวัตกรรมแห่งอนาคต (Disruptive Innovation) จะมีมูลค่าตลาดสูงถึง 200 ล้านล้านดอลลาร์ (10 เท่าตัว)
อ้างอิง: https://www.cnbc.com/2021/11/24/cathie-wood-says-firm-is-testing-a-more-aggressive-strategy-that-would-be-ark-on-steroids.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARK
ARK Invest
ARKK
Cathie Wood
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA